google/wiki40b huggingface dataset:
Quai du Louvre

Quai du Louvre er en kai langs Seinen i Paris, innen 1. arrondissement.
Quai du Louvre begynner ved Pont Neuf og Rue de la Monnaie nr. 1 og slutter ved Rue de l'Amiral-de-Coligny og Quai François-Mitterrand.
I 1817 var quai du Louvre atskillig lengre, men den har i begge ender fått nye navn.
Kaien har sitt navn etter palais du Louvre.
Cofidis (sykkellag)

Tour de France 2007

Den 25. juli 2007 ble det kjent at Cofidis-rytteren Cristian Moreni hadde avlagt en positiv dopingprøve på testosteron etter den 11. etappen av Tour de France 2007. Moreni valgte å ikke bestride prøven, og innrømmet med dette dopingmisbruk. Som en følge av avsløringen valgte Cofidis å trekke seg fra Touren, slik som også Team Astana gjorde. 
Cofidis, le Credit Par Telephone kunngjorde også at de trakk seg som hovedsponsor for laget etter 2008-sesongen som en konsekvens av dopingavsløringen i touren, men denne beslutningen ble senere omgjort.
Filippo Benizi

Filippo Benizi eller Benizzi (født 15. august 1233 i Oltrarno i Firenze i Italia, død 22. august 1285 i Todi) var en italiensk servittmunk og bekjenner. Han var servittordenens ordensgeneral fra 1267 til sin død. Filippo Benizi æres som helgen i den katolske kirke. Hans festdag feires den 22. august.

Bakgrunn

Filippo Benizi kam fra en adelsfamilie i Firenze. Han studerte filosofi i Paris og fysikk og medisin i Padova og avla doktorseksamen ved 20 års alder. Allerede i ung alder viste han stor omsorg for fattige og syke.
Straks etter at han var vendt tilbake til Firenze gikk han i messen i servitterordenens kirke. Under bønn uttrykte han en lengten etter å tre inn i servittenes orden. Han trådte inn i 1254.

Prest, ordensgeneral

Med tiden ble hans høye utdannelse kjent, og han ble presteviet i 1259 og utsett til assistent for ordensgeneralen. Da denne døde i 1267, ble Filippo valgt til etterfølger. Han bidro til ordenens ubredelse, slik at det snart var ordensprovinser i Italia, men dessuten i Polen og Ungarn.
Han omformulerte ordenens regel og grunnla sammen med Giuliana Falconieri en kvinnelig gren av ordenen, de såkalte Mantellate.
Han ble invitert som ordenssuperior til konklaven i Viterbo, som pågikk i over to år fra og med 1268. Karrdinalene klarte ikke å enes noe hvem som skulle bli den neste pave, og Benizi var invitert til å formidle mellom de forskjellige partier. Etter en tid, i 1271, ble han selv en av kandidatene. Men han ønsket å leve i avskilthet og flyktet derfra. Han skal ha holdt seg i skjul i Bagni San Filippo inntil konklaven hadde valgt Gregor X (1271–1276) til pave.
Noen år senere avstod han også bispestolen i Firenze. I 1274 deltok han på det andre konsil i Lyon der han gjorde et meget godt inntrykk ved sin veltalenhet.
Filippo Benizi døde i 1285 i Todi og ble gravlagt i servittkirken der. Han ble kanonisert i 1671 av pave Klemens X.
Trilliard

En trilliard er 1000 trillioner, eventuelt en million billiarder, det vil si det naturlige tallet 1 000 000 000 000 000 000 000, eventuelt 10²¹.
Tallet blir brukt i dagligtale for å uttrykka en svært stor, utellelig mengde.
I SI-systemet svarer prefikset zetta til trilliard, mens zepto står for en trilliarddel.
Festningen geotopvernområde

Festningen geotopvernområde er et geotopvernområde på Svalbard opprettet ved forskrift av 26. september 2003 med hjemmel i lov av 15. juni 2001 nr. 79 om miljøvern på Svalbard.
Formålet med fredingen er å ta vare på et område med verdifulle geologiske og kvartærgeologiske forekomster, herunder Festningsprofilet, et av Svalbards mest kjente og komplette geologiske referanseprofiler.
Verneområdet omfatter det nordvestre hjørnet av Nordenskiöld Land, fra Grønfjorden til Lewinodden med Russekeila. Helt i nord ligger øya og landformen Festningen. Geotopvernområdet utgjør vel 14 km² landareal (inkludert breer og ferskvatn) og ca. 3 km² marint areal på gårdsnummer 16 på Svalbard.
Den vestlige delen av ble tatt som utmål av nordmannen Arthur S. Lewin i 1904, og utmålet strakk seg bort til Kapp Linné ved åpne havet 3,5 km mot nordvest. Utmålet som Russekeila og Lewinodden tilhørte var på 68,7 km².
Gammeltestamentlig teologi

Et umulig prosjekt?

Det er reist i de senere år en større debatt om hvorvidt det er mulig å bedrive en systematisk syntetisering av et såpass stort og forskjellig materiale som Det gamle testamente inneholder. Materialet har en lang tilblivelsestid med ulike geografisk og miljø- og kulturbetingelser. En systematisering forutsetter på mange måter at det er mulig å tale om et slags sentrum som Det gamle testamente handler om (Gud, frelse, pakt, folk, hellighet, bønn osv).
Hele denne spørsmålsstillingen leder over i den kristne teologis refleksjon over hva som er åpenbaringen.

Historieproblemet

Samtidig med struktureringsproblemet så har historieproblemet også dukket opp i studiet av Det gamle testamente. Det har i stor grad med forhold knyttet til et nytt epistemologisk grunnsyn de siste 20-30 årene innenfor akademia. Bibelvitenskapen er tradisjonelt en historisk vitenskap, selv om ”leservinklingen” er blitt viktigere de siste årtier.
For det første har forholdet mellom bibel og historie blitt problematisert. Det at Det gamle testamente på en troverdig måte gjengir historien ”slik den var” er ikke lenger selvsagt (om den noen gang har vært det). De kritiske røster har vært økende de senere år og det foregår en intens og opphetet debatt rundt Det gamle testamentes historistitet.
For det andre må det i neste runde avklares hvilket GT man forholder seg til, dvs. hvilken kanon (MT, LXX eller annen)? Ennen måte å si det på: Hva er det den vitenskapelige gammeltestamentlige bibeteologien skal kalle Det gamle testamente?. Bør den som vitenskapelig disiplin benytte en annen betegnelse?
Til sist, i forlengelsen av dette problemet ligger forholdet mellom Det gamle og Det nye testamente, og igjen åpenbaringsspørsmålet.
Benjamin Linus

Benjamin «Ben» Linus er en fiktiv figur spilt av Michael Emerson i den amerikanske TV-serien Lost. Serien følger en gruppe overlevende etter at et passasjerfly krasjer på en øye, mystisk øy i Stillehavet.
Ben var lederen av en gruppe av de opprinnelige beboerne av øya som blir kalt for «de andre». Han ble innledningsvis kjent som Henry Gale til de overlevende etter flykrasjet. Først i løpet av andre og tredje sesong ble hans rollefigur utviklet til en hovedperson, men i de påfølgende sesongene ble han noe av en ubehagelig alliert til hovedfigurene, og gjennom hele serien ble han framstilt som en som gjorde kaldblodige handlinger av moralsk tvetydighet. De andre karakteriserte hyppig som kun lojal overfor seg selv, skjønt det ble også antydet at han ble ledet av en form for høyere hensikt.
Signicat

Historie

Signicat har sitt utspring fra det norske IT-selskapet Kantega, som i 2005 etablerte den første tjenesten som tilbød elektronisk signatur og sikker innlogging med ulike typer  eID i nettskyen.
Denne satsingen ble i 2006 organisert som et heleid datterselskap under navnet Kantega Secure Identity. Etter at Kantega hadde blitt den første leverandøren av sikkerhetsportaltjenester som dekket alle digitale ID-løsninger i Norden, ble datterselskapet i 2007 skilt ut som selvstendig selskap under navnet Signicat. 
I 2008 gikk investeringsselskapet Viking Venture inn på eiersiden i Signicat med 10 millioner kroner. Disse midlene brukte Signicat til å etablere lokale salgskontorer i Danmark, Sverige og Finnland. Signicat ble etterhvert en dominerende leverandør innen digital identitet og signatur for nordiske finansinstitusjoner. 
Signicat etablerte seg i land utenfor Norden, og fikk suksess i Nederland, hvor selskapet inngikk partnerskap med Rabobank. 
Fra 2016 har selskapet også vært tilstede i Storbritannia og Tyskland, og har vunnet en rekke priser, bl.a. World eID & Cybersecurity Innovation Award i 2017.
Parablabicentrus

Utseende

En liten, brun trebukk. Kroppen er sparsomt kledt med nokså lange, mørke, oppstående hår. Antennene er lengre enn kroppen, med en rad av lange hår på innersiden. Pronotum er rundet, noe innsnevret ved roten, med en stor, grunn grop i midten. Dekkvingene er avsmalnende bakover. Beina er nokså kraftige med klubbeformede lår.

Levevis

Larvene lever inne i død ved, gjerne små kvister av løvtrær. De kan også finnes inne i store urter, for eksempel arter av vortemelk-slekten. Disse artene er ikke spesialiserte og en art kan ofte utnytte flere ulike vertsplanter.

Utbredelse

Slekten er kjent fra det nordlige Brasil.
Komsbreen (Dronning Maud Land)

Komsbreen er en isbre som ligger sentralt i fjellmassivet Sør-Rondane i Dronning Maud Land. Den er om lag åtte kilometer lang og strømmer nordover mellom Mefjell og Komsa.
Breen ble fotografert fra fly under Operasjon Highjump i 1946–47. Kart over området, basert på de amerikanske flyfotografiene, ble utarbeidet av Norsk Polarinstitutt i 1957.
Nordnorsk Visegruppe

Nordnorsk Visegruppe er en norsk musikk- og sanggruppe som særlig framfører viser. Gruppa var aktiv fra 1975 til 1980, men ble samlet på nytt i 2005. Visegruppa består av vokalistene og musikerne Jan Arvid Johansen (gitar og sang), Bente Reibo (sang, klokkespill og trekkspill), Hanne Bjørklid (sang og fiolin), Odd Arvid Eilertsen (sang og kontrabass) og Ola Graff (sang, trekkspill, piano, bassblokkfløyte, tverrfløyte, munnspill og blokkfløyte).

Historikk

Nordnorsk Visegruppe ble etablert i Tromsø i 1975 og hadde sin debut på visefestivalen Troilltampen. Med sine «flerstemte harmonier og avanserte og raffinerte musikalske arrangementer» videreførte de den tidligere så dominerende allsang-orienterte visetradisjon. En stor del av visene deres var innsamlede tradisjonsviser fra Nord-Norge, som ble gitt en ny musikalsk drakt. Etter turnering med Hålogaland Teater (Dikt og forbainna løgn, 1977) fikk den Prøysenprisen i 1977 for sin «fornyelse av nordnorsk tradisjonsmusikk». To plateutgivelser, Rav og Rekling i 1977 og Hei løsti i 1979, avstedkom nominasjon til den høythengende Spellemannprisen i 1979 og plassering på Norsktoppen. Tross bidrag på LP-platen Norske viser i 70åra i 1980, trakk de seg tidlig tilbake dette året. I 2005 gjenoppstod gruppa med samme besetning og opptreden på Nordlysfestivalen. I 2006 kom deres to LP-plater ut samlet på en CD.
Theremin

Theremin (på russisk opprinnelig kalt «eterofon» og Терменвокс (Termenvox), på tysk Thereminvox, forkortet T-vox) var det første elektroniske musikkinstrument som virkelig kunne spilles. Det består av en elektronisk svingekrets hvor musikeren selv er en del av denne svingekretsen. Instrumentet spilles ved at musikerens hender beveges mellom to fast oppstilte elektroder (antenner). Theremin er ett av svært få musikkinstrumenter som spilles uten å berøres.

Historikk og utbredelse

Thereminen ble oppfunnet av den sovjetiske fysikeren Lev Termen (1896–1993) i 1919. 1928 flyttet han til USA og fikk patentert instrumentet. Han forandret da navnet til Leon Theremin. Moderne komponister som Edgard Varese, John Cage og Bohuslav Martinů sto i kontakt med ham og / eller skrev musikk for instrumentet.
Også i rock, pop og jazz blir thereminen benyttet, eksempelvis Led Zeppelin (Whole Lotta Love), Captain Beefheart (Electricity og Autumn's Child), Tom Waits, Jean Michel Jarre og den italienske komponisten Jean Ven Robert Hal.
I filmen The Lost Weekend brukes theremin for å skape en musikk som indikerer alkoholisme.

Theremin i norsk musikk

Theremin har for det meste blitt benyttet som bakgrunnseffekt i norsk musikk, med noen få unntak. Kjente norske musikere som spiller theremin er for eksempel Maja Ratkje og Helge Sten (Deathprod), mens Cato Salsa Experience, Alpine Those Myriads!, The Samuel Jackson Five og Gravel Control er band som har theremin med i besetningen. I 2006 ble Trondheim Thereminorkester dannet, en gruppe bestående av fire thereminister, og det første rene thereminorkester i Norge. Samme år samarbeidet komponisten Øystein Sevåg med den tyske thereminspilleren Barbara Buchholz (1959-2012) i felles improvisasjoner til albumet "Space for a crowded world". I tillegg til dette, blir thereminen brukt i filmen Den brysomme mannen for å skape den spesielle musikken som kommer fra kjelleren Andreas oppdager. Theremin blir brukt av den norske gruppen Ulver, i deres sang 'EOS', spilt av Pamelia Kurstin
Huadian Luzhou kullkraftverk

(Huadian) Luzhou kullkraftverk er et kullkraftverk i provinsen Sichuan, i det sentrale Kina. Det har en installert produksjonskapasitet på 1.200 MW. Operatør er China Huadian Corporation Co Ltd.
Ættestup

Ættestup er et begrep fra islandske sagaer og nyere sagn, som beskriver hvordan mennesker som var arbeidsuføre grunnet alderdom angivelig ble presset til selvmord ved å kaste seg utfor en klippe. I Norge fins det fra gammelt av en muntlig tradisjon både blant den norske og den samiske befolkningen om at enkelte steder er ættestup.
Denne formen for ufrivillig eutanasi er behandlet i en islandsk saga om vikingtiden, og er også beskrevet i andre kulturer.

Myte og realitet

Sannsynligvis har ættestup ikke forekommet i virkeligheten i Norge. Fenomenet er kun kjent via sagn og da faktisk kun via Gautreks saga fra 1200-tallet. Når man på 1800-tallet, (og i dag) kan støte på lokale tradisjoner som fremholder enkelte steder som ættestup skyldes dette antagelig den senere svenske riksantikvaren Olof Verelius som i 1664 oversatte Gautreks saga og der skapte ordet ættestup (svensk:«ättastupa») ved å oversette det islandske «ætternisstapi», som egentlig betyr slektsklippe. Hans oversettelse fikk stor utbredelse og lærde begynte å undersøke steder i Sverige for å finne ættestup. De fant ingenting men 150 år etterpå var landskapene fulle av angivelige ættestup.
Ingen arkeologiske funn eller skriftlige kilder typer på at man i Skandinavia noensinne har praktisert slike former for eldredrap.

Ættestup i populærkultur

Første episode av NRK-komiserien Vikingane fra 2016 gjorde narr av vikingenes angivelige villighet til å ofre seg for slekten og Odin ved å kaste seg utfor ættestup.
I 1997 ble det laget en film i Sverige med navnet Ättestupan.
Royal Yacht Squadron

Royal Yacht Squadron ble opprettet i 1815 og er ansett som verdens mest prestisjefylte yachtklubb. Klubbhuset ligger i Cowes Castle på Isle of Wight, i Storbritannia. Båter som er innmeldt i klubben gis benevningen RYS før navnet og har tillatelse til å føre White Ensign som vanligvis kun benyttes av Royal Navy, i stedet for Red Ensign som de fleste andre britiske fartøy benytter. Klubbens beskytter er dronning Elisabeth II og klubbens admiral er prins Philip.
Apollon fra Veii

Apollon fra Veii er en noe større enn legemsstor etruskisk terrakottastatue fra Veii av guden Apollon, ca. 520-550 f.Kr. Den er preget av det som kalles for den «internasjonale» joniske stil, eller sene etruskiske arkaiske stil. Den ble oppdaget i 1916 og er i dag utstilt i Museo Nazionale Etrusco, det nasjonale etruskiske museet i Roma.
Statuen ble sannsynligvis lagt av Vulca fra Veii, den eneste etruskiske kunstneren som kjennes ved navn. Den var en del av statuescene hvor Apollon og Herakles stridet om den kerynitiske hind, et hjortedyr i Keryneia som var hellig for Artemis. Statuen sto 12 meter over bakken på tempeltaket som akroterion av Minervahelligdommen i Portonaccio (Veio). Statuen er kledd i en tunika og en kort kappe, og strekker seg mot venstre med den høyre armen utstrakt og bøyd. Den venstrearmen er rettet nedover og kan ha holdt en bue.
Kvalsundskipet

Kvalsundskipet (også kjent som Kvalsund 2) er et rent roskip (et lite langskip uten mast og råseil) som gjerne tidfestes til ca. år 690 (+/- 70 år). Skipet ble funnet i en myr på Kvalsund i Herøy kommune i Møre og Romsdal i 1920, sammen med en mindre robåt kalt Kvalsundfæringen.

Funnet og utgravningen

Sommeren 1920, under torvskjæring på gården til Johannes J. Kvalsund, støtte man på en åre i myren, og Bergens Museum ble kontaktet. Arkeologen Haakon Shetelig reiste samme dag og kom fram til Kvalsund 2. juli. Før gravingen begynte ble det markert en grunnlinje på 20 m vest for snittet der en først hadde støtt på treverket fra skipet, og hele feltet ble ut fra denne inndelt i ruter på 1 m². Alle funnstykker ble liggende på stedet fram til hele feltet var avdekket, for å kunne fotografere funnet som en helhet. Etter dette ble bitene satt inn med karbolium og linolje, og fraktet til Bergen ombord på skipet Eliezer. Utgravningen tok ca. tre uker.
I 1975 ble det laget en kopi i full størrelse, som nå er utstilt på Sunnmøre Museum i Ålesund. En kopi av den mindre båten er utstilt ved Herøy kystmuseum.

Etterarbeid og tolkning

Det ble stadfestet av botanikere at siden funnstedet var en myr i skrånende terreng kunne funnet ikke være rester av et fartøy som hadde sunket i ferskvann som seinere var blitt tilvokst og omdannet til myr. Botanikerne fant også ut at graven hadde stått åpen en stund før skipsdelene ble lagt nedi og dekket til.
Funnet som helhet bestod kun av trestykker som var lagt i en nord-sør-orientering, og bortsett fra et område lengst i sør som lå litt dypere, i ett plan. Lange og smale stykker som kledning og deler av masten var lagt horisontalt, parallelt og etter hverandre, mens kortere stykker som spantene lå på tvers av de lange. I tillegg til båtstykkene ble det funnet en pil, stykker av en skål, og en 72,5 cm lang hul og kjegleformet tregjenstand som muligens kan ha vært en ropert.
Skipsdelene var knekte eller ødelagte, men det var kun unntaksvis spor etter øks eller annet egget verktøy på dem. Dette sammen med gravstedet – det er flere gravrøyser, en bautastein og et offersted med alter like i nærheten – leder til hypotesen om at skipet har blitt ofret ved å bli knust i biter og gravd ned i en myr, kanskje som bytte etter et slag.
Poul Erik Tøjner

Priser og utmerkelser

Han mottok N.L. Høyen Medaljen i 1998, innehar Forbundsrepublikken Tysklands fortjenstorden og ble ridder av 1. grad av Dannebrogordenen 16. april 2015. Han mottok  Den Kongelige Norske Fortjenstorden 24. april 2018.
Norges Lærerforening

Norges Lærerforening var en fagforening (for lærere).
Yuki Tazawa

Karriere

Yuki Tazawa startet sin profesjonelle karriere i Consadole Sapporo i 2002.
Aleksandr Sjelepin

Aleksandr Nikolajevitsj Sjelepin (russisk: Александр Николаевич Шелепин) (født 18. august 1918 Voronezj, Russland, død 24. oktober 1994 i Moskva) var en sovjetisk sikkerhetsoffiser og politiker. Han var medlem av sentralkomitén for det kommunistpartiet i Sovjetunionen og dets politbyrå. Han var sjef for sikkerhetstjenesten KGB fra 25. desember 1958 til 13. november 1961.
UNOMIL

UNOMIL, formelt United Nations Observer Mission in Liberia, var en fredsbevarende FN-styrke opprettet 22. september 1993 av FNs sikkerhetsråd ved resolusjon 866 (1993). Styrken skulle støtte innsatsen til De vestafrikanske staters økonomiske fellesskap i Liberia og hjelpe den liberiske overgangsregjeringen med å iverksette fredsplanen for det borgerkrigsherjede landet. UNOMIL fikk i oppdrag å overvåke våpenhvilen og bistå demobilisering av væpnede grupper. I forbindelse med avholdelse av frie valg, skulle UNOMIL sørge for valgobservasjon og verifisering av valgresultatet. Operasjonen var i virksomhet fra september 1993 til september 1997.
UNOMIL var på det sterkeste autorisert med en styrke på 303 militærobservatører, støttet av en ingeniøravdeling på 45 og en militærmedisinsk avdeling på 20. I tillegg kom internasjonale og lokale sivile. Hovedkvarteret lå i Monrovia.
I september 2003 satte FN inn en ny fredsbevarende styrke i Liberia, kalt UNMIL.
Grml

Grml (/ˈɡrɛməl/) er en Linux-distribusjon som er basert på Debian. Den kjører hovedsakelig fra en Live-CD, men kan også kjøre fra USB.  Grml egner seg bra for system-administratorer and andre brukere av tekstverktøy. Den inkluderer vindussystemet X og noen få andre minimalistiske vindusbehandlere, deriblant wmii, Fluxbox og openbox. Mozilla Firefox følger også med distribusjonen.
Zappa

Handling

Filmen handler om ungdomstid, pubertet og kameratskap på begynnelsen av 60-tallet i Danmark. De tre skolekameratene Sten, Bjørn og Mulle prøver å finne sin identitet i grenselandet mellom barn og voksen. De tre har ulik sosial bakgrunn og svært forskjellige idealer om vennskap og moral. Bjørn og Mulle er fra arbeiderklassen og Sten er fra overklassen. I Stens hjem er det materiell velstand, men mangel på kærlighet og kontakt. Det kjølige forholdet mellom Stens foreldre ender i skilsmisse. Som trøst og adspredelse har Sten rovfisken «Zappa», som han forer med levende mat.
Guttene har en hule sammen og en bande, som Sten leder. Sten lokker Bjørn og Mulle ut kriminalitet. Efter et blodig oppgjør i guttenes klasseværelse, hvor Sten dreper Mulles kanarifugl, bryter Mulle kontakten til de to andre. Med alle knep fastholder og intensiverer Sten vennskapet til Bjørn. Den pressede og samvittighetsplagede Bjørn er ute av stand til å fri fra Stens jerngrep. I et uunngåelig oppgjør knuser Bjørn fisken Zappa med foten, og i en desperat jakt slår han Sten ned med en jernstang.
Vestkanten kjøpesenter i Bergen

Vestkanten Storsenter er et kjøpesenter som ligger i Loddefjord i Laksevåg bydel, ca. 9 km vest for Bergen sentrum. Kjøpesenteret har over 110 butikker, badeland og ishall. Senteret ble i sin tid bygget som Loddefjord Torg og ble åpnet 1. november 1973. I 1991 ble det bygget på en etasje, og omfattende rehabilitering, og det skiftet navn til Vestkanten. Kjøpesenteret var fra 1973 til 1989 eid av Bergen kommune, før det ble solgt til Stor-Bergen Boligbyggelag.
Senterets strategi er å være et opplevelsessenter like mye som et kjøpesenter og hadde i 2010 en omsetning på 1,2 milliarder. Vestkanten ble i desember 2009 solgt til Olav Thon (55 %) av senterets tidligere eiere Stor-Bergen Boligbyggelag, som sitter igjen med en eierandel på 8 %.
Vestkanten ble kåret til "Årets kjøpesenter 2014" på Kjøpesenterkonferansen på Clarion Hotel & Congress Oslo, den 23.okt 2014.

Vannkanten

Vannkanten er en del av kjøpesenteret Vestkanten. Det ble åpnet i november 2000 og inneholder badeland, bowling, treningsstudio, bingo, restauranter m.m. Vannkanten er direkte knyttet til kjøpesenteret via en bro over hovedveien gjennom Loddefjord.

Iskanten

Iskanten er det andre satellittbygget til kjøpesenteret og inneholder ishall med 3 curlingbaner, legekontorer, bibliotek og diverse butikker/spisesteder. Selve ishallen ble åpnet 23. august 2007. Iskanten er sammenknyttet til kjøpesenteret via broen til Vannkanten.

Utvidelse 2012

Vestkanten åpnet den 22.november 2012 utvidet del av senteret. Størrelsen på utvidelsen var 22 000 kvm. Blant leietakere i nybygget er Coop Obs! Hypermarked som har areal på 9000 kvm.  Samtidig ble betegnelsen «Storsenter» lagt til navnet Vestkanten. Veidekke stod som hovedbyggherre.
La Salle University

La Salle University er et kristent universitet i Philadelphia, Pennsylvania. Det ble grunnlagt 1863.
Ved La Salle var det 6 191 studenter og 371 vitenskapelig ansatte i 2006, og skolepengene var samme år US$ 27 810. Det er relativt høyt blant religiøse universiteter i USA. Undervisningen gis helt opp til doktorgradsnivå.
Super OS

Super OS, tidligere kalt Super Ubuntu, er en tidligere Linux-distribusjon som var basert på Ubuntu. Det var en modifisert utgave av Ubuntu laget med reconstructor. Dens målsetning var å sørge for en «ut-av-boksen»-erfaring, samtidig som den er kompatibel med Ubuntu.
Distribusjonen benytter skrivebordsmiljøet GNOME og Unity og er tilgjengelig i utgaver for x86-32 og x86-64.
Første versjon ble lansert 27. juli 2008. Siste versjon er 11.10 som ble lansert 14. september 2012.
Huaneng Pingliang kullkraftverk

Huaneng Pingliang kullkraftverk er et kullkraftverk i Pingliang i regionen Gansu i det nordvestlige Kina. Det har en installert produksjonskapasitet på 1 200 MW fordelt på 4 like store turbiner à 300 MW.
Colt Single Action Army Revolver

Konstruksjon

Originalkaliberet var .45 Colt. Revolveren  ble også levert i kaliber 44-40 og 38-40. Senere kom den i moderne kaliber som .357 Magnum. Revolveren har en patronkapasitet på 6 patroner. I og med at det ikke er noen sikring på revolveren er det vanlig at man lader opp med 5 patroner, og lar hanen hvile mot et tomt kammer. De vanligste løpslengdene er 4,75", 5,5" eller 7,5". En versjon med langt løp på hele 16,5" kalles for «Buntline». Revolveren blir stundom referert til som en <Colt 45>, men må ikke forveksles med Colt M1911 pistol i .45 ACP, da enkelte kaller den pistolen også for Colt 45.